**ELŐTERJESZTÉS**

**Szombathely Megyei Jogú Város Közgyűlése**

**Gazdasági és Jogi Bizottsága 2022. szeptember 26-i ülésére**

**Javaslat fenntartói megállapodás megkötésére az Önkormányzat és az AGORA Savaria Kulturális és Médiaközpont Nonprofit Kft. között**

Szombathely Megyei Jogú Város Közgyűlése az 55/2021. (VI.24.) Kgy. sz. határozatával döntött arról, hogy - az államháztartásról szóló 2011. évi CXCV. törvény 11.§ (5) bekezdése szerint - jogutód nélkül megszünteti 2021. december 31. napjával az Agora Szombathelyi Kulturális Központot, és az intézmény feladatainak további ellátásával a 2022. január 1. napjától a gazdasági társaság formájában működő Agora Savaria Kulturális és Médiaközpont Nonprofit Kft.-t (a továbbiakban: NKft.) bízza meg.

Szombathely Megyei Jogú Város Önkormányzata (a továbbiakban: Önkormányzat) és az NKft. a 41196-51/2021. számú Közművelődési megállapodásban rögzítették, hogy az Önkormányzat a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 7. pontjában, valamint a muzeális intézményekről, a nyilvános könyvtári ellátásról, és a közművelődésről szóló 1997. évi CXL. törvény (a továbbiakban: kult.tv.) 79.§-ában foglalt helyi közművelődési feladatok ellátásáról a települési kulturális tevékenység biztosítása érdekében az NKft. által gondoskodik. A dokumentum - mely kizárólag az NKft. közművelődési tevékenységére vonatkozik - részletesen rögzíti az ellátandó közművelődési feladatokat a kult.tv., a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet, továbbá Szombathely Megyei Jogú Város Önkormányzata Közgyűlésének a helyi közművelődési feladatok ellátásáról szóló 5/2020. (III.5.) önkormányzati rendeletének megfelelően.

A 100 %-os önkormányzati tulajdonban lévő NKft. által ellátandó kötelező feladatot a közművelődési megállapodás szabályozza. Tekintettel azonban az NKft. gazdálkodásának tervezésére, valamint a kiegyensúlyozottság biztosítására, továbbá az NKft. által ellátandó egyéb feladatokra (városi televízió működtetése, városi hetilap kiadása) indokolt az Önkormányzat és az NKft. között határozatlan időre szóló fenntartói megállapodás megkötése.

A megállapodás tervezete az előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. szeptember „ ”**

**/: Horváth Soma :/**

**HATÁROZATI JAVASLAT**

**……../2022. (IX. 26.) GJB. számú határozat**

A Bizottság a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 51.§ (4) bekezdés 3. pontja alapján javasolja a Közgyűlésnek, hogy Szombathely Megyei Jogú Város Önkormányzata és az AGORA Savaria Kulturális és Médiaközpont Nonprofit NKft. között - az előterjesztés melléklete szerinti tartalommal - fenntartói megállapodás kerüljön megkötésre.

**Felelős:** Bokányi Adrienn, a Gazdasági és Jogi Bizottság elnöke

 Horváth Soma alpolgármester

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Nagyné dr. Gats Andrea, a Jogi és Képviselői Osztály vezetője,

 Stéger Gábor, a Közgazdasági és Adó Osztály vezetője,

 Horváth Zoltán, az AGORA Savaria Kulturális és Médiaközpont Nonprofit Kft. ügyvezetője)

**Határidő:** 2022. szeptember 29.